
Text rozhodnutia
Súd: Krajský súd Trnava Spisová značka: 26Co/21/2016 Identifikačné číslo súdneho spisu: 2115226201 Dátum vydania rozhodnutia: 19. 09. 2017 Meno a priezvisko sudcu, VSÚ: JUDr. Daniel Ilavský ECLI: ECLI:SK:KSTT:2017:2115226201.1 Uznesenie Krajský súd v Trnave, v senáte zloženom z predsedu senátu JUDr. Daniela Ilavského a sudcov JUDr. Kataríny Slováčekovej a Mgr. Jozefa Mačeja, v právnej veci žalobkýň: 1/ Ing. L. K., trvale bytom F. XXX, XXX XX F. a 2/ Ing. R. N., trvale bytom A. XX, XXX XX Q., proti žalovanej: Regency club Tenerife, Torviscas Alto, 38600 Playa de las Americas, Tenerife, Spain, o určenie neplatnosti kúpnej zmluvy, o odvolaní žalobkýň proti uzneseniu Okresného súdu Trnava z 28. októbra 2015 č.k. 16C/490/2015-31, takto r o z h o d o l : Odvolací súd uznesenie súdu prvej inštancie z r u š u j e a vec mu v r a c i a na ďalšie konanie. o d ô v o d n e n i e : 1. Napadnutým uznesením súd prvej inštancie výrokom I. konanie zastavil a výrokom II. nepriznal stranám náhradu trov konania. Svoje rozhodnutie odôvodnil právne použitím ust. § 1 ods. 1, § 103, § 104 ods. 1, § 146 ods. 1 písm. c) O.s.p. (zákon č. 99/1963 Zb. Občiansky súdny poriadok v znení účinnom do 30. júna 2016) a čl. 2 Nariadenia Rady (ES) č. 44/2001 z 22. decembra 2000 o právomoci a uznávaní a výkone rozsudkov v občianskych a obchodných veciach (Brusel I.). Vecne mal za to, že vzhľadom na skutočnosť, že sídlom žalovanej je Španielsko, v danej veci tak nie je daná právomoc slovenského súdu na prejednanie a rozhodnutie veci, keďže táto nemá sídlo na území Slovenskej republiky. O náhrade trov konania rozhodol podľa ust. § 146 ods. 1 písm. c) O.s.p. 2. Proti tomuto rozhodnutiu podali žalobkyne riadne a včas odvolanie s návrhom, aby odvolací súd napadnuté uznesenie súdu prvej inštancie zrušil a vec mu vrátil na ďalšie konanie a nové rozhodnutie namietajúc, že súd prvej inštancie nesprávne právne vec posúdil, keď spornú zmluvu z ktorej si žalobkyne uplatňovali v tomto konaní svoje práva neposúdil ako zmluvu spotrebiteľskú, ktorá spadá pod jurisdikciu Nariadenia ES 44/2001 oddiel 4 (právomoc v spotrebiteľských veciach). 3. Žalovanej odvolanie doručované nebolo. 4. Dňa 1. júla 2016 nadobudol účinnosť Civilný sporový poriadok (zákon č. 160/2015 Z.z., ďalej C.s.p.), ktorý nahradil a zrušil do 30. júna 2016 účinný zák. č. 99/1963 Zb. Občiansky súdny poriadok (ďalej O.s.p.). Odvolací súd pristupujúci k rozhodovaniu v tejto veci po 1. júli 2016, postupoval na základe prechodného ustanovenia § 470 ods. 1 C.s.p. (podľa ktorého, ak nie je ustanovené inak, platí tento zákon aj na konania začaté predo dňom nadobudnutia jeho účinnosti) už podľa C.s.p.. Keďže ale odvolanie bolo podané ešte pred 1. júlom 2016, podmienky jeho podania bolo nutné posúdiť podľa právneho stavu existujúceho v čase podania odvolania, teda podľa príslušných ustanovení O.s.p.. Dôvodom pre takýto postup je nevyhnutnosť rešpektovania základných princípov C.s.p. o spravodlivosti ochrany porušených práv a právom chránených záujmov tak, aby bol naplnený princíp právnej istoty, vrátane naplnenia legitímnych očakávaní strán odvolacieho konania, ktoré začalo, avšak neskončilo, za účinnosti skoršej úpravy procesného práva (čl. 2 ods. 1 a 2 C.s.p.), ako aj potreba ústavne konformného i eurokonformného výkladu noriem vnútroštátneho práva (čl. 3 ods.1 C.s.p.). 5. Krajský súd v Trnave ako súd odvolací (§ 34 C.s.p.), po zistení, že odvolanie bolo podané včas (§ 204 ods. 1 v čase podania odvolania účinného zák. č. 99/1963 Zb. Občianskeho súdneho poriadku - ďalej O.s.p., aktuálne § 362 ods. 1 C.s.p.), oprávneným subjektom - stranou, v ktorej neprospech bolo rozhodnutie vydané (§ 201 O.s.p., akt. § 359 C.s.p.), proti rozhodnutiu súdu prvej inštancie, proti ktorému zákon odvolanie v čase jeho podania pripúšťal (§ 201 a 202 O.s.p., akt. § 355 ods. 1 C.s.p.), po skonštatovaní, že podané odvolanie má zákonné náležitosti (§ 205 ods. 1 O.s.p., akt. § 127 a § 365 C.s.p.) a že odvolateľ použil zákonom prípustné odvolacie dôvody (§ 205 ods. 2 písm. a/ a f/ O.s.p., ktoré má ekvivalent v § 365 ods. 1 písm. b/ a h/ C.s.p.), preskúmal napadnuté rozhodnutie v medziach daných rozsahom (§ 379 C.s.p.) a dôvodmi odvolania (§ 380 ods. 1 C.s.p.), s prihliadnutím ex offo na prípadné vady týkajúce sa procesných podmienok (§ 380 ods. 2 C.s.p.), súc pritom viazaný skutkovým stavom ako ho zistil súd prvej inštancie bez potreby zopakovať alebo doplniť dokazovanie (§ 383 C.s.p.), postupom bez nariadenia odvolacieho pojednávania (§ 385 ods. 1 C.s.p. a contrario), a dospel k záveru, že súd prvej inštancie v dôsledku nesprávneho právneho posúdenia veci nevykonal navrhované dôkazy, v dôsledku čoho bolo potrebné napadnutý rozsudok súdu prvej inštancie zrušiť (§ 389 ods. 1 písm. c), nakoľko nebolo účelné doplniť dokazovanie odvolacím súdom, vec mu vrátiť na ďalšie konanie podľa § 391 ods. 1 C.s.p.. 6. Podľa § 389 ods. 1 písm. c) C.s.p., odvolací súd rozhodnutie súdu prvej inštancie zruší len ak súd prvej inštancie dôsledkom nesprávneho právneho posúdenia veci nevykonal navrhované dôkazy, ak nie je účelné doplniť dokazovanie odvolacím súdom. 7. Z obsahu spisu ako i z vykonaného dokazovania vyplýva, že žalobkyne sa podanou žalobou domáhajú určenia neplatnosti Kúpnej zmluvy z 9. septembra 2008, nakoľko nespĺňa kritéria, ktoré má kúpna zmluva obsahovať. Taktiež sa domáhali, aby súd zaviazal žalovanú na zaplatenie sumy 13.500 eur, ktorú tejto titulom plnenia z neplatnej zmluvy zaplatili a napokon, aby súd zaviazal žalovanú na náhradu trov konania. 8. Keďže v prejednávanej veci išlo o spor s medzinárodným prvkom (nakoľko žalovaná má sídlo v Španielsku a nebolo zistené, že by mala umiestnenú organizačnú zložku alebo odštepný závod na území Slovenskej republiky), bolo potrebné prioritne sa vysporiadať s otázkou použitia rozhodného práva pre riešenie predmetnej veci. 9. Po pristúpení Slovenskej republiky do Európskej únie sa začalo na území Slovenskej republiky uplatňovať nariadenie Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach (Ú. v. ES L 12, 16. 1. 2001, s. 1 - 23, mimoriadne vydanie v slovenskom jazyku: Kapitola 19 Zväzok 04 S. 42 - 64); ďalej len „nariadenie č. 44/2001“. 10. Všeobecným pravidlom na určenie členského štátu, ktorého súd má právomoc rozhodovať o návrhu na začatie konania, je v zmysle čl. 2 bod 1. nariadenia Rady č. 44/2001, bydlisko žalovaného bez ohľadu na jeho štátnu príslušnosť. Určenie tohto miesta, t.j. bydliska, sa v prípade fyzických osôb spravuje právom toho členského štátu, na ktorého súd podanie napadlo, a v prípade právnických osôb právom toho členského štátu, na ktorého území majú registrované sídlo, ústredie alebo hlavné miesto podnikania. Zo základného pravidla (bydlisko odporcu) nariadenie pripúšťa relatívne veľké množstvo komplikovaných a pestrých výnimiek. Pri istej miere zjednodušenia možno typy právomocí podľa tohto nariadenia rozdeliť takto: všeobecná, osobitná, výlučná a určená dohodou účastníkov právneho vzťahu. Súdny dvor trvá na tom, že všeobecné určenie právomoci je základom systému a že osobitné právomoci sa uplatnia len ako odchýlky od základnej zásady. Takouto výnimkou je nepochybne i čl. 16 ods. 2 Nariadenia, podľa ktorého druhý účastník zmluvy môže žalovať spotrebiteľa len na súdoch členského štátu, v ktorom má spotrebiteľ bydlisko (uznesenie NS SR 5 Cdo/43/2012). 11. Pre vyriešenie otázky, či daná vec patrí do právomoci súdu Slovenskej republiky, je potrebné sa zaoberať otázkou, z akého právneho vzťahu žalobcovia vyvodzujú nimi uplatňovaný nárok (predmet súdneho konania). Pokiaľ by v prejednávanej veci išlo o spotrebiteľskú zmluvu, ako sa to odvolaciemu súdu i javí, právomoc súdu na prejednanie veci by tak bola založená práve čl. 16 ods. 2 nariadenia. 12. Odvolací súd poukazuje na právnu úpravu spotrebiteľských zmlúv obsiahnutú v ust. § 52 a nasl. Občianskeho zákonníka, podľa ktorej spotrebiteľskou zmluvou sa rozumie každá zmluva bez ohľadu na právnu formu, ktorú uzatvára dodávateľ so spotrebiteľom. Pre spotrebiteľské zmluvy je charakteristické, že spotrebiteľ vstupuje do zmluvného vzťahu s dodávateľom za zmluvných podmienok, ktoré si vopred určil dodávateľ, pričom spotrebiteľ nemá možnosť tieto zmluvné podmienky individuálne ovplyvniť. Presne tak, ako to bolo i v tu prejednávanej veci. 13. Predmetnú zmluvu uzatvorenú medzi stranami je možné posudzovať ako Time-sharingovú zmluvu. Ide o spotrebiteľskú zmluvu o práve užívať budovu alebo jej časť v časových úsekoch na jeden alebo viac určených alebo určiteľných časových období v roku, ktoré nemôžu byť kratšie ako jeden týždeň, a to za účelom získania práva užívať budovu alebo jej časť najčastejšie za účelom dovoleniek. Zmluva sa uzatvára najmenej na tri roky, v písomnej forme a v slovenskom jazyku a okrem všeobecných náležitostí musí obsahovať aj osobitné náležitosti upravené kogentným ustanovením § 55 O.z., ako je napr. údaje o mene, priezvisku, dátume narodenia, bydlisku spotrebiteľa, obchodnom mene, sídle, identifikačnom čísle, mieste podnikania, predmete podnikania dodávateľa, a ak je dodávateľom právnická osoba tak aj údaje o osobe oprávnenej konať v mene spoločnosti. Predmetné ustanovenie obsahuje minimálny výpočet obsahových náležitostí, ktoré musia byť popri všeobecných náležitostiach dodržané. Rozsah týchto náležitostí je vymedzený v súlade so Smernicou 94/47/ES. 14. Súd prvej inštancie sa v napadnutom uznesení obmedzil na strohé konštatovanie, že nakoľko má žalovaná sídlo mimo územia Slovenskej republiky, nie je daná právomoc súdu na prejednanie veci. Súd prvej inštancie však mal prednostne skúmať z akej zmluvy žalobkyne odvodzujú svoj nárok, či táto zmluva spĺňa všetky náležitosti, ktoré spotrebiteľská zmluva spĺňať má a podľa výsledku zvoliť ďalší postup, teda pokračovať v konaní, alebo konanie pre nedostatok procesnej podmienky zastaviť. Ten sa však takým postupom neriadil, kúpnu zmluvu uzatvorenú medzi stranami neskúmal, teda nevykonal navrhované dôkazy tak, ako mu to ukladá zákon. 15. Vzhľadom na pochybenie súdu prvej inštancie, ktoré spočívalo v nedostatočnom vykonaní dôkazov odvolaciemu súdu preto neostávalo iné, než uznesenie súdu prvej inštancie podľa § 389 ods. 1 písm. c) C.s.p. zrušiť a podľa odseku 2 rovnakého paragrafu i zákona, vec vrátiť súdu prvej inštancie na ďalšie konanie. 16. Keďže súd prvej inštancie nemal dostatočne zistené podmienky na rozhodnutie o návrhu žalobkýň, jeho rozhodnutie sa javí ako predčasné. 17. Povinnosťou súdu prvej inštancie tak bude vykonať základné dokazovanie dôkazmi predloženými sporovými stranami na rozhodujúce otázky, a to najmä charakter uzatvorenej kúpnej zmluvy, rozsahu práv a povinnosti zmluvných strán z nej plynúcich majúc na zreteli povinnosť v ďalšom konaní sa riadiť názorom odvolacieho súdu, ktorým je podľa § 391 C.s.p. viazaný, v prípade potreby a aj v závislosti na prípadnej ďalšej procesnej aktivite sporových strán vykonať aj ďalšie dokazovanie, ktoré žalobkyne ako spotrebiteľky nenavrhli, ak to bude nevyhnutné pre rozhodnutie vo veci (§ 295 C.s.p.), podľa § 191 C.s.p. náležite zhodnotiť výsledky celého konania a až následne opätovne rozhodnúť o veci a o trovách tohto odvolacieho konania (§ 396 C.s.p.), to samozrejme i s vypravením nového rozhodnutia aj odôvodnením obsahujúcim patričné odpovede na všetky významné otázky. 18. K prijatiu tohto rozhodnutia došlo pomerom hlasov 3 : 0, čiže jednomyseľne (čl. I § 3 ods. 9 posledná veta zákona č. 757/2004 Z. z. o súdoch v znení neskorších zmien a doplnení a § 393 ods.2 posledná veta C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je podľa § 421 C.s.p. prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri, ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 C.s.p.). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 C.s.p.). Prokurátor môže podať dovolanie, ak sa konanie začalo jeho žalobou alebo, ak do konania vstúpil (§ 426 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C.s.p.). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prevej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

